题申伯福游山图
苟宗道 (Yuan)
圣贤初用心，出处固不苟。胡为慕万钟，胡为弃升斗。鹏鴳两逍遥，夷惠各有取。丈夫遇明时，立志期不朽。中有幸不幸，窃位徒可丑。申君阀阅子，绘作山林叟。推却簿书丛，便与麋鹿友。不醉河阳花，拟种彭泽柳。堂堂胡紫山，毅然为倡首。于今宰祀城，欲去尚掣肘。未得遂吾初，慎勿废官守。安知游山人，不是调元手。